Søndag ved 13-tiden var en lang køretur og hård rejse forbi. Bilen med en ukrainsk mor og to børn ankom til Blære ved Aars. En gruppe borgere stod klar til at tage imod dem med husly, varm kaffe, og hvad de ellers måtte have brug for. - Der er en meget følelsesladet stemning. Faren er blevet tilbage for at kæmpe. Det har været en lang tur for dem, men nu er der lidt ro på, fortæller TV2 Nords reporter Julie Schou Nielsen, der var til stede ved ankomsten. - De fortæller, at de er taknemmelige for at komme til Danmark, men håber og tror på, at de kan komme tilbage på et tidspunkt. Kvinde fra Aars hentede dem Turen fra den polske grænse har Olga Brun stået for. Hun er fra Ukraine, og har boet i Aars i mere end ti år. - Jeg henter dem, der har brug for hjælp, fortæller hun. Hun har stadig venner i Ukraine, men de bliver og kæmper. - Ingen vil være en del af Rusland. De vil slås til sidste dråbe blod. De har taget imod våben, og folk forsvarer sig fra hver balkon, siger Olga Brun. - Jeg er ikke ligeglad med mit land. Jeg kan ikke køre over grænsen, tage våben i hånden og begynde at slås, men jeg vil gerne hjælpe med det, jeg kan, siger Olga Brun. Halv million flygtninge Hvor mange flygtninge, der kommer til Danmark, er endnu uvist. Men regeringen planlægger ud fra, at der kommer omkring 20.000 ukrainske flygtninge. Søndag er udlændinge- og integrationsminister Mattias Tesfaye (S) for at deltage i et møde om flygtninge fra Ukraine. Vi nærmer os en halv million flygtninge, siger han. - Det er en rigtig alvorlig fordrivelseskrise. Danmark kan ikke bare nægte at tage ansvar i denne situation. - Det er vores nærområde. Og regeringens politik har hele tiden været, at flygtninge skal hjælpes i nærområdet. Derfor bør vi bidrage nu, siger Mattias Tesfaye.
Familien med to børn er blevet hentet ved den polske grænse, hvor mange ukrainere lige nu flygter til.